LUCIUS AMPELIUS 


LIBER MEMORIALIS 


Lucius Ampelius Macrino suo salutem! 


Volenti tibi omnia nosse scripsi hunc librum memorialem, ut noris, quid sit 
mundus, quid elementa, quid orbis terrarum ferat, vel quid genus humanum per- 
egerit. 


I. [DE MUNDO] 


(1) Mundus est universitas rerum, in quo omnia sunt et extra quem nihil; qui 
graece dicitur kóopoc. 

(2) Elementa mundi quattuor: ignis, ex quo est caelum; aqua, ex qua mare 
Oceanum; aér, ex quo venti et tempestates; terra, quam propter formam eius 
orbem terrarum appellamus. 

(3) Caeli regiones sunt quattuor: oriens, occidens, meridies, septentrio. 

(4) Caelum dividitur in circulos quinque: arcticum et antarcticum, qui ob 
nimiam vim frigoris inhabitabiles sunt; aequinoctialem, cui subiacet regio [quae] 
KataükeKauopévr dicitur neque incolitur ob nimiam vim ardoris; brumalem et 
solstitialem sub quibus habitatur: sunt enim temperatissimi; per quos oblicus 
circulus vadit cum duodecim signis, in quibus sol annuum conficit cursum. 


II. DE DUODECIM SIGNIS 


(1) Signa sunt in caelo duodecim. Aries beneficio Liberi, quod is cum exer- 
citum in Indiam per Libyam duceret per loca sicca et arenosa, qua aquae inopia 
esset et exercitus eius siti adfligeretur, aries eis aquam demonstravit et ob id 
a Libero Iovis Ammon est appellatus eique fanum magnificum fecit ad eum 
locum, ubi aquam invenit, quod abest ab Aegypto et Alexandria milia passuum 

novem. Ob eam rem a Iove petiit ut inter sidera reciperetur. Alii putant eum esse 
qui Hellen et Phrixum vexerit. 

(2) Taurus beneficio Iovis, quem Iuppiter a Neptuno fratre per gratiam 
abduxit, qui sensum humanum figura tauri continebat, isque lovis iussu 
Europam, Agenoris filiam Sidonia adludens decepit et eam Cretam deportavit. 
Ob eam rem Iuppiter in sideribus eum dignatus est immortali memoria. 


(3) Gemini qui Samothraces nominantur [esse]; quorum argumentum nefas 
est pronuntiare praeter eos qui initiis praesto sunt. Alii Castorem et Pollucem 
dicunt quod hi principes mare tutum a praedonibus praestitissent. Sunt qui dicant 
Herculem et Theseum, quod similia athla sint adepti. 


(4) Cancer — kapxívog — receptus beneficio Iunonis, quod eius iussu, cum 
Hercules missus esset ad hydram Lernaeam — quam nos excetram dicimus — 
interficiendam, carcinus ingressus Herculis pedes et crura lanians incom- 
modiorem faciebat eum quam ipsa excetra; idque malum Hercules difficillimum 
habuit; carcinumque — cancrum - ob id factum Iuno sideribus est dignata. 


(5) Leo — Aéov — qui educatus est Nemeae Iunonis consilio ad Herculis 
interitum: missus in terram Argivam diu spelunca latitavit; quem Hercules 
dicitur interfecisse cum Molorcho hospite suo, cuius clavam ei tributam tum 
principio est adeptus; qua leonem interfecit eiusque pellem postea pro tegumento 
habuit. Ob id factum Iunoni odio esse coepit leonemque caelesti dignitate est 
honorata. 


(6) Virgo, quam nos Iustitiam dicimus, fuit cum hominibus; sed postquam 
homines malefacere coeperunt Iovis eam inter signa posuit. Sunt qui Erigonem 
Icarii filiam, Atheniensem dicunt: cuius patri Liber vinum dedit ut hominibus ad 
suavitatem daret: quibus dedit ebriati sunt et lapidibus eum occiderunt. Canis, 
qui cum illo erat, vidit hominem occisum, et cum ululatu ad Erigonam rediit; 
quem ut maestum et singularem vidit, sollicita proficiscitur cum eo. Venere ad 
locum ubi Icarius iacebat. Vidit corpus patris, magna lamentatione in Hymetto 
monte sepelivit; ipsa vero se suspendit laqueo. Canis ad pedes eius discumbens 
diutius et sine alimentis deficiens, post aquam anhelans in puteum se proiecit. 
Tum Liber a Iove petiit, quod suo imperio deficerent, ut inter siderum cursus 
ponerentur. [Erigone] Virgo, Icarius autem Arcturus nominatus est, cuius stella 
cum exoritur continuas tempestates facit; canis, Canicula. 

(7) Libra, quam Graeci Cvyóv appellant, virile nomen est: adeptusque is, 
omni clementiae iustitia, Stathmochos dictus, qui primus dicitur librae pondus 
hominibus invenisse, quae utilissima mortalibus aestimantur; ideoque in nume- 
rum stellarum est receptus et Libra est dictus. 


(8) Scorpius, qui dicitur ad perniciem Orionis in insula Chio in monte Pele- 
naeo voluntate Dianae natus. Orion autem, dum venatur, visa Diana stuprare 
eam voluit. Illa scorpionem subiecit qui eum vita privaret. Iuppiter et scorpio- 
nem et Orionem inter sidera recepit. 

(9) Sagittarius: Crotos, filius nutricis Musarum; quae Musae semper dilexe- 
runt eum quod plausu et lusu sagittarum eas oblectaret. Alii Chironem dicunt, 
quod iustus et pius, doctus, hospitalis fuerit; ab eo Aesculapius medicinam [di- 
dicit], Achilles citharam et alia multa. 


(10) Capricornus, cui nomen Pan. Quo tempore Python speluncas incolens in 
monte Tauro Aegyptum profectus est ad bellum, Pan se in caprae figuram 
convertit. Igitur dii immortales, postquam Pythonem digna poena affecerunt, 
Pana astrorum memoria decoraverunt. 

(11) Aquarius, qui putatur esse Ganymedes, dicitur Deucalion Thessalus qui 
maximo cataclysmo cum uxore Pyrrha solus evasit et hic, pietatis causa,c inter 
sidera locatus est. 


(12) Pisces, id est duo pisces, quia bello Gigantum Venus perturbata in 
piscem se transfiguravit. Nam dicitur et in Eufrate fluvio ovum piscis in ora flu- 
minis columba adsedisse dies plurimos et exclusisse deam benignam et miseri- 
cordem hominibus ad bonam vitam. Utrique memoriae causa pisces inter sidera 
locati. 


III. [DE SIDERIBUS] 


(1) Praeter duodecim signa potentissima sidera in caelo: Septemtriones duo, 
maior et minor, qui numquam merguntur ideoque navium cursus regunt; quorum 
alter Cynosura dicitur. [alter] Boctnc, idem Arcturus. 

(2) Orion, qui magnitudine sua dimidiam caeli obtinet partem. IIAeiogc, 
quae latine Virgiliae dicuntur. Y áógc, quae a nobis Suculae dicuntur; quarum or- 
tus et occasus a nautis et ab agricolis observantur. Canicula, cuius vis praecipue 
solstitio est. 

(3) Stellae potentissimae in caelo sunt septem: Saturnus, Sol, Luna, Mars, 
Mercurius, Iuppiter, Venus; quae a Graecis IIAavritec, a nobis erraticae dicuntur, 
quia ad arbitrium suum vagantur, et motu suo hominum fata moderantur. Item 
adverso cursu contra caelum feruntur. 


IV. QUIBUS PARTIBUS SEDEANT XII SIGNA DUODECIM 
VENTORUM? 


(1) Aries in Aphelioten, Taurus in Caeciam, Gemini in Aquilonem, Cancer 
in Septentrionem, Leo in Thrasciam, Virgo in Argesten, 

(2)Libra in Zephyron, Scorpius in Africum, Sagittarius in Austrum et 
Africum, Capricornus in Austrum, Aquarius in Eurum et Notum, Pisces in 
Eurum. 

V. DE VENTIS 


(1) Venti fiunt ex aeris motu et inclinatione. Sunt autem generales quattuor: 
Eurus, idem Apheliotes, idem Volturnus ab oriente; ab occidente Zephyrus, idem 
Corus, idem Favonius; Aquilo, Boreas, Aparctias, idem [a] septentrione; Notus, 
idem Libs, et Auster, et Africus a meridie. 


(2)Hi sunt quattuor generales; ceteri speciales subscribuntur, ut lapyx 
Zephyro, qui ab lIapygio, Apuliae promontorio, flat; Leuconotus Noto, cum 
serenior flat; Circius Aquiloni, cum vehementior Gallias perflat; item Etesiae, 
qui statis diebus flant per aestatem. 


VI. DE ORBE TERRARUM 


(1) Orbis terrarum qui sub caelo est quattuor regionibus incolitur: una pars 
eius est in qua nos habitamus; altera huic contraria, quam qui incolunt vocantur 
antichthones; quarum inferiores duae ex contrario harum sitae, quas qui incolunt 
vocantur antipodes. 


(2) Orbis terrarum, quem nos colimus in tres partes dividitur, totidemque 
nomina: Asia, quae est inter Tanain et Nilum, Libya, quae est inter Nilum et 
Gaditanum sinum, Europa, quae est inter fretum et Tanain. 


(3) In Asia clarissimae gentes: Indi, Seres, Persae, Medi, Parthi, Arabes, 
Bithyni, Phryges, Cappadoces, Cilices, Syri, Lydi. 


(4) In Europa clarissimae gentes: Scythae, Sarmatae, Germani, Daci, Moesi, 
Thraci, Macedones, Dalmatae, Pannonii, Illyrici, Graeci, Itali, Galli, Spani. 


(5) In Libya gentes clarissimae: Aethiopes, Mauri, Numidae, Poeni, Gaetuli, 
Garamantes, Nasamones, Aegyptii. 

(6) Clarissimi montes in orbe terrarum: Caucasus in Scythia, Emodus in 
India, Libanus in Syria, Olympus in Macedonia, Hymettus in Attica, Taygetus in 
Lacedaemonia, Cithaeron et Eleon in Boeotia, Parnassos [in Phocide] et 
Acroceraunia in Epiro, Maenalus in Arcadia, 

(7) Apenninus in Italia, Eryx in Sicilia, Alpes inter Gallias et Italiam, Pyre- 
naeus inter Galliam et Spaniam, Athlans in Africa, Calpe in freto Oceani. 

(8) Clarissima flumina in orbe terrarum: Indus, Ganges, Hydaspes in India; 
Araxes in Armenia; Thermodon et Phasis in Colchide; 

(9) Tanais in Scythia; Strymon et Hebrus in Thracia; Sperchios in Thessalia; 
Hermus et Pactolus auriferi, Maeander et Caystrus in Lydia; Cydnus in Cilicia; 
Orontes in Syria; Simois et Xanthus in Phrygia; 

(10) Eurotas Lacedaemone; Alpheus in Elide; Ladon in Arcadia; Achelous et 
Inachus in Epiro; Savus et Danubius, qui idem Ister cognominatur, in Moesia; 
Eridanus et Tiberinus in Italia; Timavus in Illyrico; Rhodanus in Gallia; Iberus et 
Baetis in Spania; 

(11) Bagrada in Numidia; Triton in Gaetulia; Nilus in Aegypto; Tigris et Eu- 
phrates in Parthia; Rhenus in Germania. 

(12) Clarissimae insulae: in mari nostro undecim: Sicilia, Sardinia, Crete, 
Cypros, Euboea, Lesbos, Rhodos, duae Baleares, Ebusus, Corsica, Gades. In 
Oceano ad orientem Taprobane, ad occidentem Brittannia, ad septentrionem 
Thyle, ad meridiem Insulae Fortunatae; 

(13) praeter has in. Aegaeo mari Cyclades duodecim: Delos, Gyaros, 
Myconos, Andros, Paros, Tenos, [Ios], Cythnos, [Siphnos], Melos, Naxos, 
Donusa; 

(14) praeter has Sporades innumerabiles; ceterum celeberrimae Aegina, 
Salamina, Coos, Chios, Lemnos, Samothracia; 

(15) in Ionio Echinades, Strophades, Ithace, Cephalenia, Zacynthos; in 
Adriatico Crateae circiter mille; in Siculo Aeoliae VIII; in Gallico Stoechades 
tres; in Syrtibus Cercina et Menix et Girba. 


VII. DE MARIS AMBITU 


(1)Mare quo cingimur universum vocatur Oceanum. Hoc quattuor 
regionibus inrumpit in terras: a septentrione vocatur Caspium, ab oriente 
Persicum, a meridie Arabicum, idem Rubrum et Erythraeum, ad occasum 
magnum mare, idem Atlanticum, quod commerciis totius generis humani 
peragitur. 

(2) Hoc intrat in fretum Gaditanum inter duos montes clarissimos Abinnam 
et Calpen ob impositas Herculis columpnas, dein latissime simul et longissime 
fusum medium terrarum orbem inundat et nomina adquirit: 

(3) Balearicum, quod Hispaniam adluit; Gallicum, quod Gallias tangit; 
Ligusticum, quod Liguribus infunditur; Tuscum, Tyrrhenum, idem inferum, 
quod dextrum Italiae latus circuit, Hadriaticum, idem superum, quod sinistrum 
Italiae latus circuit; 

(4) Siculum, in quo Sicilia; Creticum, in quo insula est Creta; Ionium et Ae- 
gaeum, quis Achaiam idem Peloponnesum, ita ambiunt, ut interveniente Isthmo 
paene insulam faciant; Myrtoum et Icarium, quae adhaerent Aegaeo mari, illud a 
Myrtilo, hoc ab Icaro cognominatum; 


(5) Ponticum, quod ingenti sinu Scythis infunditur; Hellesponticum, fauce 
transmissum inter duas celeberrimas urbes, Seston Asiae, Abydon Europae; Ta- 
naiticum, quo Asia alluitur; Aegyptium ab Aegypto, Libycum a Libya cognomi- 
natur; Syrticum a duabus Syrtibus reciprocis aestibus retorquetur. 


VIII. MIRACULA QUAE IN TERRIS SUNT? 


(1) Apolloniae in Taulantia mille passus quinque in monte Nymphaeo: ubi 
ignis est et de terra exit flamma. In silva Panis symphonia in oppidum auditur. 
Item sub eo monte in campo lacus sunt aquae pleni; inde pix exit et bitumen: 
cum manibus subplodas, pix alte attollitur et quasi ab aqua bullescit. 


(2) Ambraciae in Epiro in pariete sunt picti Castor et Pollux et Helena manu 
autochthonis et nemo neque invenire potest quis pinxerit. 

(3) Argis in Epiro, quod "Yzaxov appellatur: ibi pons magnus columpnatus 
duplex, quem Alcidea aedificari imperasse fertur. Ibi picta sunt gubernacula 
Argonautarum qua excepta navis. Ibi Iovis templum Typhonis, unde est ad 
inferos descensus ad tollendas sortes; in quo loco dicunt duo qui descenderunt 
Iovem ipsum videre. 


(4) Leucade mons unde se Sappho deiecit propter virum. In summo monte 
fanum est Apollinis ubi sacra fiunt; et cum homo inde desiluit, statim excipitur 
lintribus. 


(5) Sicyone in Achaia: in foro aedis Apollinis est; in ea sunt posita 
Agamemnonis clipeus et machaera, Ulixis chlamys et thoracium, Teucri sagittae 
et arcus; Adrasti arca quam deposuit, in qua quid sit ignoratur; sed et olla aerea 
in qua Pelias coctus dicitur: item Palamedis litterae: Marsyae autem quoque 
corium; remi Argonautarum et gubernaculis bracchia, calculus quo Minerva 
sortita est de Oreste [certavit una pro compare] ibi palla pendet; quam si quis 
halitu afflaverit, tota patefit; Penelopae tela. Ibi de terra oleum scaturrit. 

(6) Argis Inachiae Iunonis templum magnifice ornatum, quod asylum vo- 
cant. 
(7) Olympiae templum Iovis nobile, ubi athletae initiantur. 


(8) Corintho ballenae costa est magna secundum mare, quam homo complec- 
ti non potest; eodem in loco fanum est Veneris, in quo vas marmoreum Laidos. 

(9) Boetiae lacus sacer, ubi Amphiaraus devoratus; in eo lacu est urceus 
fictilis fractus: pendet testa inter se composita, unde autem pendeat non apparet 
nisi a vento moveatur. 

(10) Athenis, Minervae aedes nobilis cuius ad sinistram clipeus appositus 
quem digito tangit; in quo clipeo medio Daedali est imago ita collocata: quam si 
quis imaginem [e] clipeo velit tollere, perit totum opus; solvitur enim signum. 
Ipsa autem dea habet hastam de aeramine. 


(11) Ilio: lapis quadrata ubi Cassandra fuit alligata: quam si ante tangas aut 
fricueris, lac demittit; ex altera autem parte similiter si frices, ac si sanguinem 
remittit. Iuxta autem mare qui locus Rhoeteon vocatur; ibi est Achillis et Patrocli 
tumulus et flumen Scamandros. 


(12) Ephesiae Dianae fanum nobilissimum maximum pulcherrimumque 
orbis terrarum; introitu dextra sinistra postes marmorei monolithi longi cubitis 
XX (...) qua super templum ascensu sunt CXL (...). 


(13) Samo in templo Iunonis, scyphus factus est ex hedera, cuius capita foras 
IV arietina magna cornibus mirae magnitudinis contortis. 


(14) Pergamo: ara marmorea magna, alta pedes XL cum maximis sculpturis; 
continet autem gigantomachiam. 

(15) Iaso: signum Dianae marmoreum pulcerrimum quod stat sub divo caelo, 
nec cum pluit aqua tangitur. 

(16) Bargylo est fanum Veneris super mare: ibi est lucerna super candelab- 
rum posita, lucens ad mare sub divo caelo, quam neque ventus spargit nec pluvia 
extinguit; sed et Herculis aedes antiqua. Ibi columpna pendet cavea ferrea 
rotunda in qua conclusa Sibylla dicitur. Ibi iacent ossa ballenae quasi lapides 
quadrati. 


(17) Magnesiae apud Sipylum columpnae sunt quattuor: inter has columpnas 


est Victoria ferrea pendens sine aliquo vinculo in aére ludens; sed quotiens 
ventus aut pluvia fuerit non movetur. 

(18) Aedis Dianae Epheso est quam constituit Amazon; ibi et sepulcrum 
Icari stertentis quasi dormiat, mirae magnitudinis, ex orichalco et ferro. 


(19) Rhodi colossus signum Solis altum, super columna marmorea cum 
quadriga [cupro]; columpna vero habet cubitos centum. 

(20) Signum Iovis Olympii eburneum, facies ex auro, quod fecit Phidias, 
[altum] cubitis centum quinquaginta et latum cubitis sexaginta. 


(21) [Ecbatanis] domus illic Cyri regis aedificata lapidibus candidis et 
nigellis auro vinctis ubi sunt columpnae diversis coloribus et innumerabiles 
lychnides ferreae, fenestrae ex argento et tegulae ex lapide prasino. 


(22) Murus intus [medio] Babyloniae quem Memnon aedificavit lapide 
cocto, id est calce et sulfure, ferro intermixtus ut sunt iuncturae. Latitudo eius 
cubitis XXX, altus cubitis CXXX, cingitur milia passuum XXX. Hunc coepit 
Semiramis, filius eius perfecit. 


(23) Pyramides in Aegypto, quas aedificavit Agartus. 

(24) Oppidum: ibi est Nilus fluvius aere factus, Tplexilist in cubitis CCC, 
cuius facies [ex] smaragdo limpido, bracchia ex ebore magno, cuius adspectu et 
bestiae terrentur. 

(25) Athenis signum Iovis Olympii, Alexandriae flumen Nilum maxime 
colunt. 


IX. QUOT FUERE IOVES, 
VEL UBI DEI DEAEQUE? 


(1) Ioves fuere tres: Primus in Arcadia, Aetheris filius, cui etiam Aetherius 
cognomen fuit; hic primum Solem procreavit. Secundus, ibidem in Arcadia, qui 
Saturnius cognominatur, qui ex Proserpina Liberum Patrem procreavit primum 
victorum. Tertius Cretae, Saturni et Opis filius, Optimus Maximusque est 
appellatus. 

(2) Martes fuere duo: primus 'Evózuoc, ut Euhemerus ait et noster [Ennius] 
Mars Leucaspis et aliter Mars; secundus ex Iove et Iunone. 


(3) Soles fuere quinque: primus Iovis filius, secundus Hyperionis, tertius Nili 
filius cui Aegyptus est consecrata, quartus qui Rhodi natus est, cuius etiam 
Zmintheus est filius, quintus Colchi filius ex quo Circe et Medea et Phaethon 
nati sunt. 

(4) Vulcani fuere quattuor: primus Caelo et Ope natus, secundus Nili filius, 
tertius Saturni et Iunonis, quartus in Sicilia Meletes filius. 

(5) Mercurii IIII: primus Caeli et Diei filius, secundus Iovis et Croniae filius 
vel Proserpinae, tertius Croni filius et Maiae qui est inventor lyrae, quartus 
Cylleni filius qui Aegyptiis litteras et numerum dixit. 

(6) Apollines quinque: primus Vulcani et Minervae, secundus ex Corybante, 
tertius Iovis filius ex Latona, quartus Sileni filius in Arcadia, quintus Ammonis 
filius in Libya natus. 

(7) Dianae III: prima Iovis vel Cronii filia ex Proserpina, quae est Liberi 
soror, secunda Iovis et Latonae, Apollinis soror, tertia quae vocatur Upis de 
Glauce. 

(8) Aesculapii tres: primus Apollo dictus Vulcani filius, secundus Lycii 
filius, tertius Aristaei et Alcippes filius. 

(9) Veneres IIII: prima Caeli et Diei filia, secunda quae ex spuma nata esse 
dicitur Aetheris et Oceani filia, tertia quae Vulcano nupsit, quae cum Marte se 
miscuit unde Cupido natus esse dicitur, quarta Cypri et Syriae filia, quam Adon 
habuit. 

(10) Minervae quinque: prima Vulcani filia, unde Athenarum est civitas, 
secunda Nili filia quam Aegyptii colunt, tertia Iovis filia, quae in bellicis rebus 
se exercuit, quarta Solis filia [quae] quadrigas iunxit, quinta Pallantis et 
Titanidos filia; haec patrem occidit pro suae virginitatis observatione cuius 
cupidus fuit, unde et Pallas dicta est. 

(11) Liberi quinque: primus ex Iove et Proserpina: hic agricola et inventor 
vini, cuius soror Ceres; secundus Liber ex Melone et Flora, cuius nomine fluvius 
est Granicus; tertius de Cabiro qui regnavit in Asia; quartus ex Saturnio et 
Semela (...) dicunt; quintus Nisi et Hesionae filius. 


(12) Hercules sex: primus Iovis Aetherii filius; secundus Nili filius, quem 
principem colunt Aegyptii; tertium conditorem loci sui Hellenes dicunt; quartus 
Croni filius et Cartheres, quem Carthaginienses colunt, unde Carthago dicta est; 
quintus Ioab filius qui cum rege Medorum pugnavit; sextus lovis filius ex 
Alcemena qui Atlanta docuit. 


X. DE IMPERIIS 


(1) Imperia ab ineunte aevi memoria fuerunt septem. Primi rerum potiti sunt 
Assyrii, deinde Medi, postea Persae, tum Lacedaemonii, dein Athenienses, post 
hos inde Macedones, sic deinde Romani. 

XI. REGES ASSYRIORUM 


(1) Belus rex, Iovis filius, cuius posteri per Ninum Asiae regnaverunt, per 
Aegyptum Libyae, per Danaum Europae. 

(2) Ninus rex qui primus exercitu prope totam Asiam sub se redegit et claris- 
simam urbem nominis sui condidit Ninon. 


(3) Semiramis, Dercetis nymphae filia, columbis educta, uxor Nini regis, 
cuius post mortem regnum Nini ampliavit armis; Indiam quoque parum prospera 
expeditione temptavit; haec urbem pulcherrimam omnium quae unquam fuerunt, 
Babylona constituit supra flumen Euphraten. 


(4) Sardanapallus, qui ob nimias delicias et luxuriam perdito regno, ne in po- 
testatem hostium veniret cum exoletis suis venenum bibit et, igni sub lecto [su- 
biecto], cum regia sua conflagravit. 


XII. REGES MEDORUM 


(1) Arbaces, primus rex, qui eversas Assyriorum opes luxuria Sardanapalli 
transtulit [in Medos] eosque iustissime rexit. 


(2) Astyages, vir fortis et iustus, qui per insidias victus a Cyro est et 
dissolutum est Mediae regnum. 


XIII. REGES PERSARUM 


(1) Cyrus, rex fortissimus, qui maiore parte Asiae subacta Europam quoque 
inrupisset ni a Tomyre Scytharum regina victus oppressusque esset. 


(2) Cambyses, filius aequae Cyri; qui, cum LXX milia hominum subegisset 
in Aegypto et regem eius Amasin, Aethiopiam profectus, magna parte militum 
per famem amissa, inritus rediit; urbem tamen ibi condidit Meroén; is quia Apin 
sacrum bovem interfici iusserat, ira deorum ex equo praeceps super gladium 
suum ruit extinctusque est. 

(3) Darius rex, unus ex septem Persis hinnitu equi regnum adsecutus, cum 
CCLXX milibus Europam transivit. Victus ab Atheniensibus ducente Miltiade 
apud paludem Marathoniam discessit. 


(4) Xerxes, Dari filius, cum decessisset pater eius, aliquantis navibus 
armatis militibus in Europam transivit contabulato Hellesponto et forato Atho 
monte nec quicquam aliud egit quam ut Athenas incideret. Mari victus a 
Lacedaemoniis et Atheniensibus, in Asiam rediit ibique suorum fraude 
interfectus est. 


XIV. DUCES ET REGES LACEDAEMONIORUM 


(1) Eurysthenes et Procles gemini qui genus ab Heraclidis deducentes primi 
Spartae regnaverunt. 

(2) Lycurgus legum lator quibus Lacedaemonii principes Graeciae per annos 
septingentos innisi fuerunt. 

(3) Theopompus et Polydorus reges, qui Messenium bellum XX annis 
gesserunt. 

(4) Othryades, vir bellator qui Messenio bello quo centeni, id est 
quinquageni concertaverunt, trophaeum suo sanguine scripsit. 


(5) Tyrtaeus qui Messenio bello ex oraculo Apollinis dux ab Atheniensibus 
per ludibrium missus, poemate suo ita militum animos concitavit ut tam 
diuturnum proelium victoria consummarent. 


(6) Leonidas, dux Persico bello, qui cum trecentis Lacedaemoniis apud 
Thermopylas totam vim Persici belli morte sua [ac] suorum obtinuit. 


(7) Pausanias qui Persico bello Mardonium praefectum Xerxis cum 
pedestribus copiis aput Asopum Boeotiae flumen debellavit; mox proditionis 
a rege suspectus ideoque accusatus in asylum Minervae confugit et ibi fame 
confectus est. 

(8) Lysander dux qui dominantem toto mari classem Atticam aput Aegos 
potamos oppressit et victis Atheniensibus XXX tyrannos inposuit. 

(9) Xanthippus, vir Lacedaemoniorum fortissimus, qui bello Punico primo 
Carthaginiensibus dux missus Regulum cepit. 

(10) Agesilaus cuius inventum est in hostili quam in sua terra pugnare: 
ideoque in Asiam missus, vastata ea, cum iam regi immineret, revocatus Athe- 
nienses apud Coroneam vicit; postea aput Corinthos flevit, quod decem milia 
Graecorum occisa cognovisset, nec voluit Corinthum delere cum posset. 


XV. CLARISSIMI REGES 
ET DUCES ATHENIENSIUM 


(1) Cecrops rex qui urbem condidit Athenas et ex suo nomine Cecropidas 
appellavit cives: idem fabulose, quia indigena fuit, ab inguinibus serpens fuisse 
narratur. 

(2) Erichthonius rex, qui mysteria Eleusine constituit Celeo hospite Eumolpo 
sacerdote, filiabus virginibus ministris, Triptolemo frugum praefecto qui fame 
laborantem Graeciam circumlato frumento restituit. 


(3) Pandion rex, qui filias suas Procnen et Philomelam Thraciae regibus 
tradidit, ut barbaras sibi gentes adfinitate sociaret. 

(4) Theseus, Aegei filius, qui Minotaurum interfecit. 

(5) Demophon Thesei filius, qui cum Graecis Ilium expugnavit. 

(6) Codrus rex, qui pro salute et victoria patriae secundum oraculum 
Apollinis, bello Peloponnesio se devovit. 

(7) Pisistratus, vir fortis et sapiens, qui adversus principes populari causa 
tyrannidem invasit eamque iustissime administravit. 


(8) Harmodius et Aristogiton, homines plebei, qui Hippiam et Hipparchum, 
Pisistrati filios saeve dominantes, facta coniuratione oppresserunt, ideoque ut 


conservatoribus divini honores eis sunt constituti. 


(9) Miltiades dux, qui LXXX milia militum Persarum Darii regis praefectis 
Date et Tisapherne in saltu Marathonio superavit. 


(10) Aristides Dicaeos, qui hoc agnomen moribus est consecutus: ob [id] 
ipsum exilio multatus est. 


(11) Cimon dux, qui Persico bello Xerxis copias, pedestris simul atque 
navalis, in ipsa Asia apud Eurymedonta fluvium uno die vicit. 

(12) Alcibiades dux, vir genere, copia, opibus illustris, qui propter detrunca- 
tos nocte Mercurios reus factus ad Lacedaemonios tum confugit Peloponnensi 
bello, et cum fecisset eos superiores, adflictorum civium misertus rediit in pa- 
triam et dux creatus iterum victores Athenienses fecit. 


(13) Thrasybulus, qui triginta magistratus Lacedaemonios tyrannidis 
dominatione saevientis facta coniuratione adflixit et libertatem Atheniensibus 
reddidit. 

(14) Conon dux, qui omnes Lacedaemoniorum copias apud Cnidum insulam 
cepit et imperium maris Athenis restituit. 

(15) Dion, qui octo onerarüs navibus Dionysium regem Siciliae centum 
rostratas habentem, dum in Italiam abest, regno expulit occupatis Syracusis. 


(16) Iphicrates, rei militaris peritissimus, qui arma habiliore pondere et modo 
fecit. 

(17) Phocion, qui vir bonus cognominatus est, neque ulla pecunia a Philippo 
potuit sollicitari ut ad eum discederet; qui admonentibus amicis ut liberis suis 
consuleret: ,,si boni", inquit, ,,erunt, hic agellus eis sufficiet, si mali, nihil". 


(18) Chabrias dux, qui gladiatoria arte pugnare militem docuit, Cypron et 
Naxon et omnes Asiaticas insulas, Athenis adiunxit, et circa Chion navali bello 
occidi maluit quam abiectis armis enatare. 

(19) Demetrius Phalereus, qui vir bonus existimatus ob insignem iustitiam 
ideoque statuis CCC est honoratus, quas ei ,,pro libertate" posuerunt in facie 
publica. 


XVI. REGES MACEDONUM 


(1) Philippus Amyntae filius, primus Macedonum obtinuit Thraciam rede- 
gitque in suam potestatem et, cum transire in Asiam vellet, sub ipso belli 
apparatu in theatro a Pausania est interfectus. 

(2) Alexander Philippi et Olympiadis filius, ex urbe Pella Macedoniae cum 
milibus XL militum in Asiam transisset, Darium regem Persarum primum aput 
Granicum fluvium, tum apud Issum Ciliciae, tertio apud Arbela, tribus proeliis 
trecenta peditum, [quinquaginta] equitum, duo milia falcatorum curruum vicit; 
mox regem Indorum et omnes Asiae gentes sub potestate sua redegit et no- 

bilissimas urbes Asiae cepit, Sardes, Bactra, Susa, Babyloniam, ubi etiam 
defunctus, dubium an vinolentia an veneno, cum tamen prius et Africam pera- 
grasset usque ad Iovem Ammonem et Oceanum primus omnium navigasset. 


(3) Philippus, qui post Alexandrum Macedonem septimo gradu Macedoniae 
regnavit, invectus in Graeciam, cum saeve dominaretur, a Sulpicio consule in 
Phocide victus est, mox a Flaminino in Macedonia Thessalidi apud Cyno- 
cephalas, ubi dato obside filio Demetrio regni parte multatus est. 


(4) Perses Philippus, Philippi filius, cum maximis copiis Macedoniis ** [et] 
cum impetum in Graeciam fecisset, cum inanibus elephantorum simulacris 
a Marcio consule aput Ascuridem paludem victus, praecipitatis in mare 
thesauris, profugit; mox ab Aemilio Paulo tota Macedonia fugatus, Samothracam 
confugit in asylum; unde, data fide cum se Paulo commisisset, ante currum eius 
in triumphum productus,mox libera custodia in Albano consenuit. 


(5) Pseudophilippus, vir plebeius et degener, cum ex similitudine formae 
Philippi filium se esse persuasisset et Macedonas in bellum excitasset, inter 
initia tumultus comprehensus sub custodia missus est Romam ubi cum ex 
custodia aufugisset, concitata rursus Macedonia Thraciam bello recepit; in arce 
regni paludatus ius dixit, mox a Caecilio Metello ingenti proelio victus cum 
profugisset in Thraciam, a regibus deditus est et in triumphum deportatus. 


XVII. REGES ROMANORUM 


(1) Romulus, qui Urbem condidit; Numa Pompilius qui sacra constituit; 
Tullus Hostilius qui Albam diruit; Ancus Martius qui leges plurimas tulit et 
Ostiam coloniam constituit. 

(2)Servius Tullius qui primum censum egit; Priscus Tarquinius qui 
insignibus magistratus adornavit; Tarquinius Superbus qui ob nimiam superbiam 
regno pulsus est. 

XVIII. CLARISSIMI DUCES ROMANORUM 


(1) Brutus, qui pro libertate publica liberos suos interfecit. 
(2) Valerius Publicola qui propter eandem libertatem adversus Tarquinios 
bellum exercuit, idem ius libertatis dando populum ampliavit. 


(3) Mallius Torquatus qui ad confirmandam castrorum disciplinam filium 
suum interfecit. 
(4) Quinctius Cincinnatus, item Seranus, cui aranti dictatura delata est. 


(5) Camillus qui Senonum gente deleta Gallorum incensam ab eis Urbem 
restituit. 

(6) Fabii duo, quorum alter una pugna Etruscos, Samnitas, Umbros 
Gallosque subegit, libertinos e tribubus repurgavit ideoque Maximus 
cognominatus, alter Fabius Hannibalem mora fregit, ex quo Cunctator est 
cognominatus. 

(7) Papirius Cursor: hic Samnites, qui Romanos sub iugum pugnando 
miserant, victos ignominia pari adfecit et a velocitate Cursor est appellatus. 


(8)Curius: cum in foco rapas torreret, [legatis Samnitium aurum] 
offerentibus ,,malo", inquit, ,in fictilibus meis [esse] et aurum habentibus 
imperare". 

(9) Fabricius Luscinus qui Cornelium Rufinum consularem virum senatu 
amovit, luxuriae et avaritiae damnatum, quod decem pondo argenti possideret. 


(10) Claudius Marcellus qui Hannibalem primus in Campania proelio vicit 
idemque docuit in bello quomodo equites sine fuga cederent. 


(11) Scipiones duo: quorum alter prior Africanus, qui Hannibalem et in eo 
Africam debellavit, alter Scipio minor Numantinus qui, Carthaginem et 
Numantiam dirunedo, et in hac Africam, in illa Hispaniam fregit. 


(12) Quintus Nero qui Hannibale in Apulia relicto venientem ab Hispania 
Hasdrubalem excepit copiasque eius uno die apud Metaurum flumen devicit; qui 
si se cum Hannibale iunxisset, dubitari non potest paria eis p. R. effecturum non 
fuisse. 

(13) Paulus qui cum Macedoniam vicisset et Graeciam liberasset et 
opulentissimum triumphum reportasset, inter ipsos triumphi dies amissis duobus 
liberis, pro contione dixit gratias se agere fortunae, quod in suam potius domum 
quam in rem publicam saevisset. 

(14) Duo Metelli: quorum alter Macedonicus devictis Macedonibus, qui 
Contrebiam, inexpugnabilem Hispaniae civitatem, iussis testamenta scribere et 
vetitis redire nisi vicissent militibus, occupavit; alter Numidicus victa Numidia 
qui, cum perniciosas rei publicae leges ferret Apuleius tribunus plebis totusque 
senatus in eas iurasset, maluit in exilium ire quam iurare: huius filius Pius 
cognominatus est, quod patrem in exilium secutus est. 


(15) Gaius Marius qui in Africa Numidis, in Gallia Cimbris Teutonibusque 
superatis a caliga pervenit usque septimum consulatum. 


(16) Sylla qui bello civili victoria perpotitus Romanum primus invasit 
imperium solusque deposuit. 


(17) Sertorius qui proscriptus a Sylla cum in exilium profugisset, quam 
brevissimo tempore prope totam Hispaniam redegit in suam potestatem et 
ubique adversante fortuna insuperabilis fuit. 

(18) Lucullus qui Asiaticae provinciae spoliis maximas opes est consecutus 
et aedificiorum tabellarumque pictarum studiosissimus fuit. 


(19) Pompeius qui Armenios sub rege Tigrane, Ponticos sub rege Mithridate, 
Cilicas toto mari dominantis intra quadragesimum diem vicit et magnam partem 
Asiae inter oceanum Caspium Rubrumque victoriis suis triumphisque peragravit. 


(20) Gaius Caesar qui Gallias Germaniasque subegit et primus Romanorum 
navigavit Oceanum, in quo Brittanniam invenit et vicit. 

(21) Iulius Caesar Augustus qui perpacatis omnibus provinciis exercitus toto 
orbe terrarum disposuit et Romanum imperium ordinavit, post cuius con-se- 
crationem perpetua Caesarum dictatura dominatur. 


XIX. ROMANI, QUI IN TOGA FUERUNT ILLUSTRES 


(1) Menenius Agrippa qui dissidentem populum senatui conligavit atque 
conciliavit. 

(2) Appius Caecus qui pacem Pyrrhi diremit ne populus qui suis parere 
noluerat sub externis regibus regeretur. 

(3) Tiberius Gracchus, qui Scipionem Asiaticum, quamvis inimicum haberet, 
non est passus a tribunis in carcerem duci, quod diceret nefas ibi esse Scipionem 
ubi captivi illius adhuc alligati tenerentur: hic est Gracchorum pater, qui in 
tribunatu cum agrariis legibus seditiones excitarent interfecti sunt. 


(4) Decimus Brutus Callaecus, qui Gracchum generum agrariis legibus rei p. 
statum turbantem cum Opimio consule oppressit. 


(5) M. Brutus qui Pompei partes secutus mox a Caesare restitutus in mortem 
eius coniuravit quod affectare nomen regium videretur. 


(6) Livius Drusus qui agrariis legibus promulgatis summum p. R. favorem 
consecutus, ne promissa perficeret, per insidias a Philippo consule domi suae 
interfectus est. 


(7) Lutatius Catulus qui Lepidum acta Syllae rescindere volentem admoto 
exercitu Italia fugavit et solus omnium sine sanguine bellum civile confecit. 


(8) Cato Censorius qui totiens accusatus est; quoad vixit nocentis accusare 
non destitit; hic est omnium rerum peritissimus et, ut Sallustio Crispo videtur, 
Romani generis disertissimus. 


(9) Cato Praetorius qui bello civili partes Pompeii secutus mori maluit quam 
superstes esse rei publicae servienti. 

(10) Scaurus qui vetuit filium in conspectum suum venire quia bello 
Cimbrico deserverat. 

(11) Scipio Nasica [qui] quia non rite inauguratus consul videretur, consulatu 
se abdicavit et domitis Dalmatis oblatum a senatu triumphum repudiavit 
statuasque quas sibi quisque in publico posuerat in censura sua sustulit; censuit 
in senatu tamen Carthaginem non esse delendam, propterea optimus iudicatus. 


(12) Cornelius Cethegus qui fratrem suum Cethegum quod cum Catilina 
coniurasset morte multandum censuit. 

(13) Tullius Cicero qui in consulatu suo Catilinae coniurationem fortissime 
oppressit. 

XX. QUI PRO SALUTE SE OPTULERUNT? 


(1) Horatius trigeminus qui adversus Curiatios Albanorum [qui] de summo 
imperio dimicaverunt. 

(2) Fabii trecenti qui cum omnes patriciae stripis essent, bellum Veiens 
peculiariter sibi depoposcerunt. 

(3) Mucius Cordus qui ignibus manum imposuit. 

(4) Horatius Cocles qui ponte rescisso Tiberim armatus transnavit. 


(5) Trecenti sub Calpurnio Flamma contra Poenos, qui in Siciliensi saltu 
mortuo exercitu populum Romanum liberaverunt, ut plane CCC Lacedaemo- 
niorum aput Thermopylas gloriam adaequarent. 

(6) Duo Decii quorum alter Latino bello, alter Samnitico diis manibus se 
devoverunt. 

(7) Folius pontifex qui Urbe a Gallis Senonibus incensa se aliosque senes 
diis manibus devovit. 

(8) Regulus qui tormenta Carthaginiensium maluit pati quam ut inutilis pax 
cum eis fieret aut ipse iuris iurandi fidem falleret. 


(9) Curtius qui se in hiatum terrae immisit cum ex oraculo quod optimum 
esset in urbe Romana posceretur. 

(10) Spurius Postumius qui a Pontio Telesino Samnitum duce sub iugum 
missus cum exercitu auctor fuit rumpendi foederis seque hostibus censuit esse 
dedendum. 

(11) Gaius Metellus pontifex qui ardente templo Vestae Palladium extulit et 
oculos amisit. 


XXI. QUI SPOLIA OPIMA RETTULERUNT? 


(1) Romulus de Agrone Ceninensium rege; Cossus Cornelius de Larthe 
Tolumne Veientium rege; Claudius Marcellus de Virodomaro rege Gallorum. 


XXII. QUI PROVOCATI AB HOSTIBUS MANU 
CONTENDERUNT? 


(1) Manlius Torquatus, qui Gallo torquem detraxit eumque sibi circumdedit. 

(2) Valerius Corvinus, qui a Gallo provocatus cum pugnaret, corvus galeam 
eius insedit et hostem perturbavit. 

(3) Scipio Aemilianus cum esset legatus sub Lucullo imperatore, apud 
Intercatiam, Vaccaeorum urbem provocatorem barbarum occidit. 

(4)Lucius Opimius sub Lutatio Catulo consule, in saltu Tridentino 
provocatorem Cimbrum interfecit. 


XXIII. QUI PRO ROMANIS GENTES SUPERAVERUNT? 


(1) Scipio Africanus, Scipio Numantinus, Scipio Asiaticus, Mummius 
Achaicus, Servilius Isauricus, Brutus Callaecus, Paulus Macedonicus, Metellus 
Creticus, Caesar Germanicus, Caesar Dacicus. 


XXIV. QUOT ILLUSTRES SCIPIONES, QUI MAGNIS REBUS 
GESTIS COGNOMINATI SUNT? 


(1) Scipio magnus Africanus qui vicit Hannibalem; Scipio minor Numan- 
tinus qui Numantiam et Carthaginem diruit; Scipio Asiaticus qui de Antiocho 
triumphavit; Scipio Nasica qui a senatu vir optimus iudicatus; Scipio qui occiso 
Pompeio partes restituit et victus se interfecit. 


XXV. [SECESSIONES PLEBIS] 


(1) Secessiones plebis a patribus fuerunt quattuor: prima secessio propter 
impotentiam foeneratorum, cum in Montem plebs armata secessit; 


(2) secunda propter impotentiam decemvirum, cum interfecta filia sua Vir- 
ginius Appium et totam eius factionem in Aventino monte circumvenit ef- 
fecitque ut abdicato magistratu accusati atque dampnati variis suppliciis puniren- 
tur; 

(3) tertia propter matrimonia: ,,plebei ne patriciis nuberent", quam Canuleius 
concitavit in monte Ianiculo; 


(4) quarta secessio in foro propter magistratus: ,,ut plebei consules fierent", 
quam Sulpicius Stolo concitavit. 

XXVI. [SEDITIONES] 


(1) Seditiones in Urbe quattuor: prima seditio Tiberi Gracchi, quem de 
iudiciariis et agrariis legibus statum civitatis moventem Scipio Nasica facta 
manu in Capitolio oppressit; 


(2) secunda seditio [C.] Gracchi fratris eius, quem ob similes largitiones 
novos motus excitantem Opimius consul cum Decimo Bruto Callaeco, socero 
eius, convocatis ad pilleum servis in Aventino monte oppressit; 


(3) tertia seditio Apulei Saturnini tribuni plebis et Glauciae consulis, quos 
comitia in campo caedibus perturbantes Marius in Capitolium persecutus obsedit 
et conficiendos fustibus saxisque curavit; 


(4) quarta seditio fuit Livi Drusi et Quinti Caepionis, cum ille senatum, [hic] 
equestrem ordinem adsereret: praecipua tamen ad motus excitandos fuit causa 
quod Drusus civitatem omnibus Italicis pollicebatur, sed tum a Philippo consule 
in domo sua interfectus. 


XXVII. QUI ADVERSUS PATRIAM NEFARIA INIERE 
CONSILIA? 


(1) Coriolanus ob asperiorem annonam in exilium actus Vulscorum exercitu 
admoto patriam expugnare voluit, sed Veturiae matris precibus victus tum ab 
exercitu suo confossus est. 

(2) Marcus Maelius cum frumentaria largitione [affectare] regnum videretur, 
iussu Quinctii Cincinnati dictatoris a magistro equitum in rostris occisus est. 


(3) Spurius cum agrariis legibus factioni dominationem pararet (...). 


(4) Manlius Capitolinus, cum pecunia conturbatores liberaret, suspectus 
regni affectati de Tarpeio saxo praecipitatus est. 

(5) Catilina, cum in caedem senatus, incendium Urbis, [in] direptionem 
aerarii coniurasset, et in id facinus Allobrogas sollicitasset, ab Cicerone in senatu 
accusatus, ab Antonio in Apulia debellatus est. 

XXVIII. POPULUS ROMANUS CUM QUIBUS GENTIBUS BELLA 
CONSERUIT ET QUIBUS DE CAUSIS? 


(1) Populus Romanus sub Romulo pugnavit cum Sabinis, prius propter 
virgines raptas; sub Tullo cum Albanis (...). 


(2) Qui reges vel duces cum Romanis bella gesserunt: Pontius Telesinus dux 
Samnitum qui ad Caudinas furculas Romanos sub iugum misit. 


(3) Pyrrhus rex Epirotarum qui pro Tarentinis bellum cum Romanis gessit 
vastataque Campania ad vicesimum ab Urbe lapide pervenit: mox a Curio et 
Fabricio victus in patriam concessit et cum Achaiam armis sub se redegisset, 
Macedoniam quoque Antigono regi eripuit et, dum Argos expugnat, occisus est. 
Omnium Graecorum sapientissimus et militaris disciplinae peritissimus fuit. 


(4) Hannibal qui novem annorum patrem in Hispaniam secutus, minor 
annorum XXV imperator factus, triennio in Hispania vicit et eversione Sagunti 
rupto foedere per Pyrenaeum et Alpes in Italiam venit et Scipionem [aput] 
Liternum, Tiberium Claudium apud Trebiam, Flamininum aput Trasimenum, 
Paulum et Varronem aput Cannas, Gracchum in Lucania, Marcellum in 
Campania superavit. 


XXIX. STATUS POPULI ROMANI QUAS COMMUTATIONES 
HABUIT? 


(1) Populus Romanus primum sub regibus fuit, deinde post superbiam 
Tarquinii et inlatum Lucretiae stuprum expulsis regibus tutelam sui consulibus 
tribunisque commisit; 

(2) deinde tribuniciis seditionibus agitatus, abdicatis omnibus magistratibus 
decemviros legum ferendarum et rei p. constituendae causa paravit; 


(3) horum quoque dominationem et libidinem detestatus, rursus ad consules 
rediit, donec exortis bellis civilibus inter Caesarem et Pompeium et oppressa per 
vim libertate sub unius Caesaris potestatem redacta sunt omnia; ex eo perpetua 
Caesarum dictatura dominatur. 

XXX. INITIUM REGNI MITHRIDATIS 


(1) Cyrus rex Persarum primus imperium Medis ademit; duos filios reliquit 
Cambysen et Smerden; horum Cambyses, defrudato fratre quod maior esset, 
Smerden in solio sedentem capite caelum pulsare [somniavit et] occidendum 
eum curavit ipse, et deinde revertens ab Aethiopia, rebus perfractis, cum in 
Aegyptum [Memphin] venisset incolasque eius loci laetantes advertisset, ratus 
est illos adversis suis insultare, Apin in femine vulneravit eodemque ictu occidit. 


(2) Interim magus quidam, Smerdes, Patibiatae frater, abutens nomine ex 
formae subsimilitudine filium se Cyri professus [est], regnum Persicum 
invaserat. Quod ubi Cambysi nuntiatum est, regredi in patriam maturans, oblitus 
est gladium quo Apin interfecerat vaginae reddere: quod cum conaretur efficere, 
femen suum vulneravit et eam partem qua Apin vulneraverat; ex eodem vulnere 
in paucis diebus obiit. 

(3) De cuius morte postquam certior nuntius ad Persas venit, Potanes 
Phaedymam filiam suam, quacum Smerdes consuetudinem habebat edocuit ut, 
cum ille sopitus esset, utrum aures tectas comis haberet periclitaretur; sciebat 
enim a Cyro Smerdi mago ademtas aures. Illa falsum esse Smerden confirmavit; 


(4) tunc septem nobilissimi Persae inter se coniuraverunt; eorum nomina 
haec sunt: Potanes, Hydarnes, Aspatines, Saphernes, Megaboius, Gobries, 
Darius. Deinde, mago Smerde interfecto, constituerunt uti, excepto posthac 
Potane, ex illis regnaret cuius equus primus in loco quem delegissent hinnisset; 


(5) tunc Hiberes, agaso Darii, equum domini ad locum praedictum duxit, illo 
loco [equa] abscondita: tunc equus Darii magnum hinnitum dedit. Ita Darius 
regnum optinuit, a quo Artabanes originem ducit, quem conditorem regni 
Mithridatis fuisse confirmat Sallustius Crispus. 


XXXI. REGES PARTHORUM 


(1) Seleucus, Alexandri Macedonis amicus; cuius post mortem ab Arrhidaeo 
fratre eius iussus Babylonem optinere finitimos sub se redegit — unde Nicator est 
appellatus — et tres validissimas urbes constituit, Antiochiam, Seleuciam, 
Laodiciam. 

(2) Arsaces, forma et virtute praecipuus, cuius posteri Arsacidae cogno- 
minati sunt, qui pacem cum Sylla imperatore fecit. 

(3) Orodes qui foedus cum Cn. Pompeio percussit. Crassum cum legionibus 
apud Carrhas funesta clade delevit. 

(4) Pacorus, qui filium suum eiusdem nominis misit in Syriam, ut Romanas 
provincias popularetur, atque ipse a Ventidio legato Iulii Caesaris occisus est. 


XXXII. REGES CAPPADOCIAE ET ARMENIAE 


(1) Tigranes, qui iam scriptus est, (...) qui tertio Punico bello perdomuit sub 
Mancino consule et Scipione Aemiliano. 


(2) Bellus, rex Armeniae, qui cum impetum in Graeciam fecisset et Pythii 
Apollinis templum incendisset, tempestate et frigore exercitum amisit. 

(3) Polycrates rex Cappadociae qui somniavit solem et lunam uri, qui a 
praefecto Darii regis occisus est. 

(4) Epaminondas, (...) eius filius rex, qui Thebis pugnando vicit. 


(5) [Reges Corinthi]: Periander rex, qui Corinthi regnavit. (...) omnia terra et 
mari Romanis subiugavit (...). 

(6) Timoleon, qui Corinthi fratrem suum regnantem interfecit, idem et 
Dionysium Siciliae regem expulit, neque ipse ab offerentibus regnum accepit, 
sed arcem quoque demolitus est. Hic cum convicia mala audiret, ait: ,tota vita 
mea id egi ut omnes liberi essemus". 


XXXIII. REGES ASIAE ET PERGAMI 


(1) Eumenes Cardianus Philippi Alexandri armiger bellicosissimus sed 
parum prospera fortuna usus, adeo tamen terribilis ut vivente eo nemo ausus sit 
rex appellari. 

(2) Antiochus, [qui] iam scriptus est. Eumenes alius, qui Romanos 
Macedonico bello iuvit cum milite suo. 

(3) Attalus qui pro Romanis saepe pugnavit; nam testamento suo p. R. he- 
redem fecit. 

XXXIV. REGES PONTI ET BITHYNIAE 


(1) Pharnaces rex Bithyniae, filius Mithridatis, qui bello civili quod in Phar- 
salia gestum est instar patris sui Syriam invasit et, adventu Caesaris, antequam in 
congressum eius veniret, ipso terrore nominis [sui] victus refugit in Pontum. 


(2) Prusias rex, amicus populi Romani, ad quem Hannibal victo Antiocho 
confugit et cum a rege exposceretur per legatos veneno se liberavit. 


(3) Nicomedes, socius et amicus populi R., in cuius amicitia prima aetate 
Caesar fuit, qui moriens testamento et ipse p. R. heredem dimisit. 


XXXV. REGES ALEXANDRIAE 


(1)Post mortem Alexandn Macedonis regnaverunt Alexandriae [ad] 
Aegyptum octo Ptolomaei nomine, multi clarissimi viri. 

(2) Ptolomaeus Euergetes, qui Alexandrum apud Oxydracas obiecto clipeo 
protexit. 

(3) Ptolomaeus [eius] filius, Philadelphus, litteratissimus, qui plurimos libros 
Graecos scripsit. 

(4) Ptolomaeus Soter, qui ingenti classe Rhodios vicit. 


(5) Ptolomaeus Tryphon, qui seditiosos in theatro sagittis occidit, alios 
flammis dedit; huius filius Cyprius pro Romanis multa bella gessit adversus 
Garamantas et Indos. 

(6) Ptolomaeus, Pupillus dictus, qui Pompeium tutorem a senatu accepit 
donec pubesceret, et postea civili bello [a] Pothino interfectus est. 


XXXVI. DUCES ET REGES CARTHAGINIENSIUM 


(1) Hanno et Mago, qui primo Punico bello Cornelium consulem aput 
Liparas ceperunt. 

(2) Hamilcar qui Boccor cognominatus est, primo Punico bello magnam 
partem Hispaniae sub imperium Carthaginiensium redegit relictis filiis quattuor: 
Hasdrubale, Hannibale, Hamilcare et Magone. 


80 


(3) Hasdrubal, frater Hannibalis, qui secundo Punico bello cum ingentibus 
copiis ab Hispania veniens, antequam se fratri coniungeret a Claudio Nerone 
exspoliatus est. 


XXXVII. REGES NUMIDIAE 


(1) Syphax, quem Scipio Africanus victum in triumphum traxit; regno eius 
imposuit Masinissam. 

(2) Masinissa rex qui Scipionem adversus Carthaginem et Syphacem 
equitatu adiuvit; ab eo inter praemia commilitii Numidiae regno donatus est. 


(3) Iugurtha, qui scriptus est. 


XXXVIII. REGES MAURITANIAE 


(1) Iuba rex qui Curionem legatum Caesaris oppressit; mox occiso Pompeio 
Catonis et Scipionis partes firmare conatus cum se in regiam recepisset post 
magnificam cenam interficiendum se dedit. 


(2) Iuba rex litteratissimus qui Caesaris Augusti iussu regnavit et mag- 
nificentissimam urbem Caesaream condidit. 


XXXIX. QUI ADVERSUS POP. 
R. ARMA SUMSERUNT? 


(1) Tatius rex Sabinorum qui occupata arce Tarpeia in ipso foro cum 
Romulo decertavit et interventu Sabinarum pacem cum Romulo fixit. 


(2) Mettius Suffetius rex Albanorum qui contra foedus a Fidenatibus 
destitutus et iussu Tulli Hostilii religatus ad currum et in adversa actis equis 
laceratus est. 

(3) Porsenna rex Etruscorum qui Romanos ad laniculum obsedit propter 
Tarquinios. 

(4) Tiridates qui a Corbulone consulari viro victus et restitutus est. 

XL. [BELLA CIVILIA] 


(1) Civilia bella quattuor mota sunt in Urbe a Romanis: civile bellum pri- 
mum Sulpicius tribunus excitavit quod subscriptam provinciam Mithridaticam 
Sylla in Marium transferri voluisset; 

(2) secundum bellum Lepidus contra Catulum ob metum Siciliae ex- 
pugnatae; 

(3) tertium bellum Caesar et Pompeius: belli species magis quam causa fuit 
negatus a senatu Caesari consulatus, ceterum utriusque aemulatio et cupiditas 
imperii occupandi. Nam, cum secundum mores legemque maiorum dimisso 
exercitu venire in Urbem Caesar deberet et docere senatum de rebus a se gestis 
atque ita triumphum consequi, simulans se gratiam timere Pompeii, negavit se 
missurum exercitum nisi consularibus comitiis ratio absentis sui habita fuisset; 
quam ob rem hostis a senatu iudicatus, statuit id bello vindicare, ac sic non 
consulatum modo ac triumphum, sed totum populi Romani imperium redegit in 
suam potestatem. 


(4) Quartum bellum Caesar Augustus adversus complures duces: contra 
Pompeium iuvenem bona paterna repetentem, mox adversus Cassium et Brutum 
in ultionem interempti patris, deinceps adversus Antonium et Cleopatram ultro 
bellum patriae inferentis. 


XLI. [QUOT GENERA BELLORUM?] 


(1) Bellorum genera sunt quattuor: gentile quod cum externis geritur, [inter- 
num] ut Romani cum Latinis, Athenienses cum Lacedaemoniis, servile quod 
Romani adversus fugitivos gesserunt [et] contra duces eorum Spartacum, 
Crixum et Oenomaum, civile quod inter se certant sicut Marius et Sylla, Caesar 
et Pompeius, Augustus et Antonius. 


XLII. ORDO BELLI MARIANI 


(1) Inexplebilis honoris Marii cupiditas decretam Syllae Ponticam provin- 
ciam voluit eripere per rogationem Sulpicii tribuni plebis. Sylla indignatus con- 

tinuo ad exercitum perrexit et eum Urbi admovit et in patriam ingressus Capito- 
lium occupavit; quo terrore victus senatus Mario totique factioni eius interdixit. 


(2) Profecto deinde in Asiam Sylla, Marius exul cum profugisset ac primum 
Minturnis in palude latuisset, tum coniectus in carcerem evasisset; interim Cinna 
et Octavius in Urbe invicem obessent; hac occasione data, Marius rediit et secum 
Cinnam adduxit, victis Octavianis partibus septies consul creatus, saevissimis 
caedibus totam Urbem funestavit. 


(3) Sylla interim victo Mithridate in Urbem reversus prope totam Italiam in 
armis invenit sub iuvene Mario, Marii filio, sed omnes eius copias partim in 
Etruria ad Sacriportum, partim ad Collinam portam prostravit et reliquias adver- 
sariorum qui se dederant, in villa publica trucidavit: qui diffugerant in tabula 
proscriptsit, iure permisso ut interficerentur. 


XLIII. ORDO BELLI INTER CAESAREM 
ET POMPEIUM 


(1) Caesar et Pompeius et Crassus, inita societate, imperium Romanorum 
possidebant: Caesar Gallicos, Crassus Syriacos exercitus habebat, Pompeius, horum 


viribus fretus, in senatu dominabatur. Post Crassi mortem apud Parthos (...). 


(2) (...) Ltemusus Barbarus Asculanus, Quintus Lutatius Catulus. 


XLIV. [DE BELLO MACEDONICO] 


(1) Populus Romanus cum Macedonibus bellum ter gessit: sub Flaminino 
consule regem eorum Philippum vicit, sub Paulo Persen Philippi filium, sub 
Metello Macedonico Pseudophilippum. 


(2) Primi belli causa quod de iniuriis Macedonum Graeci querebantur; 


secundi quod foedus cum patre suo percussum ruperit Perses; tertii quod falso 
nomen regium Macedonum Pseudophilippus invasit. 

XLV. [QUIBUS[ BELLIS POPULI ROMANI (...)? 


(1) Etrusco bello, cum Porsenna rex Ianiculum obsedit: Gallico bello, cum 
Galli Senones exercitu aput Aliam deleto, Urbe incensa, Capitolium obsiderunt; 


(2) Tarentino bello, cum Pyrrhus ad vicesimum lapidem totam Campaniam 
populatus accesserat; Punico bello, cum Hannibal Cannensi exercitu fuso ad 
tertium lapidem castra posuit; Cimbrico bello, cum Cimbri Tridentinas Alpes 
occupaverant; 


(3) servili bello, cum Spartacus, Crixus et Oenomaus gladiatores populata 
prope [tota] Italia, cum ad incendendam Urbem pergerent, in Lucania a Crasso, 
in Etruria a Pompeio consule opprimuntur. 


XLVI. DE TRIBUS PUNICIS BELLIS 


(1) Populus Romanus [ter] cum Carthaginiensibus dimicavit. Primum Puni- 
cum bellum navalibus copiis gestum est; 

(2) causa motus praetendebatur duplex: altera, quod Carthaginienses Ta- 
rentinis adfuissent, altera, quod Mamertini adversus Poenos auxilium poscerent; 
ceterum re vera praemium fuit Siciliae et Sardiniae possessio fertilissimarum 
insularum. 

(3) Appius Claudius bellum in Siculo fretu commisit, Manlius et Regulus in 
ipsa Africa profligaverunt, Duillius consul aput Liparas insulas, Lutatius Catulus 
aput Aegates mersis hostium classibus consummaverunt. 


(4) Secundum Punicum bellum longe omnium cruentissimum fuit: causa, 
quod Hannibal contra foedus Saguntum evertisset. 


(5) Prima clades huius belli aput Liternum vulnerato patre Scipione, quem 
Publius Scipio nondum pubes protexit ac liberavit; secunda clades aput Trebiam 
vulnerato Flacco consule; tertia apud Trasimenum vastato Flaminii exercitu; 
quarta aput Cannas deletis duobus exercitibus Pauli consulis morte, Terentii fuga 
Varronis. 

(6) Postea vero quattuor duces Punici belli gloriam sibi vindicant: Fabius 
sive Cunctator qui imminentem Urbis excidio Hannibalem mora fregit; Marcel- 
lus qui primus Hannibali aput Nolam restitit et inclinatam eius aciem paene ictu 
cruciavit; Claudius Nero qui venientem ab Hispania Hasdrubalem cum ingenti- 
bus copiis priusquam se Hannnibali iungeret excepit et ingenti proelio vicit. (...) 


(7) Tertium Punicum bellum maioris gloriae quam operis fuit; nam Manilio 
consule inchoatum excidium Carthaginis Scipio Aemilianus consummavit, [et] 
una cum Tigrane cum incensa Carthagine totius Africae vires in perpetuum re- 
pressit, quod contra foederis pactionem Carthaginienses reparassent classes et 
arma finitimis intulissent. 


XLVII. USQUE IMPERIUM TRAIANI 
QUI VICTI SUNT ET PER QUOS DUCES? 


(1) [Populus Romanus] per Flamininum consulem Macedonas vicit, [item] 
per Paulum consulem sub rege Perse [re]bellantes; 


(2) per Scipiones Africanos Carthaginienses; per Scipionem [Asiaticum] in 
Syria vicit regem Antiochum; per Scipionem Aemilianum Celtiberos et Numan- 
tiam; 

(3) per eundem Scipionem Lusitaniam et ducem Viriatum; per Decimum 
Brutum Gallaeciam; per Mummium Achaicum et Corinthum et Achaeos; 


(4) per Fulvium Nobiliorem Aetolos et Ambraciam; per Marium Numidas et 
Iugurtham; per eundem Marium Cimbros et Teutones; 


(5) per Syllam Ponticos et Mithridatem: per Lucullum item [Ponticos et 
Mithridatem; per Pompeium] eosdem Ponticos et Mithridatem, item Cilicas 
piratas et Armenios cum rege Tigrane et plurimas Asiaticas gentes: sub hoc enim 
[duce ad Indicu]m Oceanum et Rubrum mare usque pervenit; 

(6) per Gaium Caesarem [Gallias, Ge]rmanias Brittanniam: sub hoc duce 
non tantum vidit sed etiam navigavit Oceanum: 

(7) per Caesarem Augustum Dalmatas, Pannonios, Illyricos, Aegyptios, 
Germanos, Cantabros totumque orbem perpacavit, exceptis Indis Parthis Sarma- 
tis Scythis Dacis, quod eos fortuna Traiani principis triumphis reservavit. 


XLVIII. [DE COMITIIS] 


(1) Comitia dicuntur a comitatu et frequentia quod patres et classes ad 
suffragia vocantur creandorum magistratuum vel sacerdotum causa. 


(2) Comitiorum autem triplex ratio est: haec ,,curiata", haec ,tributa", haec 
.centuriata" dicuntur, quia per curias aut per tribus [aut per centurias] expli- 
cantur. 

(3) Si translaticium sit et solitum de quo populus [vocatur], curiatis transi- 
gitur; si amplius tributis; si in summo discrimine est, tum miles ad suffragia 
vocatur et comitia centuriata dicuntur. 


XLIX. [DE POPULI ROMANI DISTRIBUTIONIBUS] 


(1) Antiquissima populi Romani distributio triplex est quam Romulus fecit: 
in regem, in senatum, in populum; qui populus in tres tribus dividebatur, 
Titiensem Lucerem Ramnetem. 

(2) Secunda populi Romani distributio sub Servio Tullio rege qui eum in 
tribus classes centurias divisit ab iteratione census, ut optimus et locupletissimus 
quisque in suffragiis, id est in populo Romano, plurimum valeret; 


(3) et tertia divisio est in patronos et clientelas, quia inferiores superiorum se 
fidei committebant. 


L. [DE REBUS PUBLICIS] 


(1) Rerum publicarum tria genera sunt: regium optimatum populare; aut 
enim sub regum sunt potestate ut Seleucia Parthorum, aut senatus ut Massilia 
Gallorum, aut se ipsi regunt ut Athenienses solebant. 


(2) Est et quartum genus quod Romani commenti sunt, ut ex his tribus unum 


efficerent: nam et regiam potestatem consules habent, et penes senatum consilii 
publici summa est, et plebs habet suffragiorum potestatem. 

